A cseh kormányfőaspiráns, Andrej Babis Agrofert nevű vállalatbirodalmához került a BorsodChem súlyosan deficites lengyel cége, a Petrochemia-Blachowina. A lengyel szerzemény tavaly 4 millió eurót bukott, egyúttal a saját tőkéjét is elveszítette. A BorsodChem úgy döntött, megválik ettől a veszteségforrástól, a részleteket azonban titkolja, a HVG írásban feltett kérdéseire sajátos módon, MTI-közleményben reagált. Ebből annyi derült ki, hogy idei mérlegpozícióját érdemben nem befolyásolja az eladás, ami azt sugallja, hogy további veszteségeket már nem kell leírnia.

A negyedszázad alatt Csehország második leggazdagabb polgárává lett Babis formálisan már nem vesz részt a hatalmas cégcsoport irányításában, de függetleníteni sem lehet tőle. A konglomerátum ma 4 kontinens 18 országában 250 leánycégben érdekelt.

Magyarországon is fokról fokra terjeszkedik, pillanatnyilag tíz érdekeltsége van. Ötnek milliárdos az éves árbevétele, együttesen pedig tavaly 140 milliárd forintnál is több folyt be a cégcsoporthoz.

© HVG

A legkomolyabb magyarországi agrárvállalat az egykori bábolnai szocialista mintagazdaság leszármazottja, a tavaly egymagában majdnem 90 milliárdos bevételt szerzett IKR Agrár Kft. Fontos lába az itteni cégcsoportnak a mezőgazdasági gépeket forgalmazó Agrotec Kft. A növényi olajok piacán a 40 milliárdos árbevételt hozó NT Élelmiszertermelő Kft. képviseli az Agrofert, míg a sütőiparban az 1951-ben alapított, Győri Sütőből átkeresztelt Ceres.

Szinte napról napra hízik a cseh politikus cégbirodalma; az idén is alapítottak egy új magyar gépipari leányt, az Agri Szervizt. Az átláthatóság azonban, akárcsak a magyar politikusokhoz köthető nagyvállalatok esetében, rájuk sem jellemző, üzleti terveikről például hiába kérdeztük őket.

Részletek az e heti HVG Gazdaság rovatában.